钦定古今图书集成/明伦汇编/官常典/第535卷 > 郭子兴
## 钦定古今图书集成/明伦汇编/官常典/第535卷 > 郭子兴

按《明外史》本传：“子兴，一名兴，濠人。滁阳王郭子兴据
濠称元帅，子兴隶麾下。太祖在甥馆，子兴归心焉。军
行尝备宿卫，累功授管军总管，进统军元帅。围常州，
昼夜不解甲者七月，城下受上赏。攻宁国、江阴、宜兴、
婺州、安庆、衢州，皆下之。又克龙兴，战于鄱阳，陈友谅
连巨舰以进，我师屡却。子兴献计，以火攻之，友谅死。”
从征武昌，斩获多，进鹰扬卫指挥使。从徐达取庐州，
援安丰，大败张士诚兵，平襄阳、衡、澧，还克高邮、淮安。
转战湖州，围平江，军于娄门。吴平，擢镇国将军、大都
督府佥事。洪武元年从达取中原，克汴梁，守御河南。
冯胜取陕州，请益兵守潼关。达曰：“无如子兴者。”遂调
守之。潼关，三秦门户。李思齐、张思道等日窥伺，子兴
悉力捍御。王左丞来攻，大败之。移镇巩昌，边境帖然。
洪武三年为秦王武傅，兼陕西行都督府佥事。其冬
封巩昌侯，食禄一千五百石，予世券。四年伐蜀，克汉
州、成都。十一年练兵临清。十六年巡北边。召还。卒。赠
陕国公，谥“宣武。”二十三年追坐胡党爵除。